Nos, Guis, par la grâce de Dei, avesque de Laingres, faisons savoir à toz ces qui verront ces présantes lestres, que l’abbés et li covant de Moloimes, an nostre présance establi, on recogneu devant nos que il ont fait tel acordemant vers lor homes et vers lor fames de Moloimes si com il est cotenu an ces présantes lestres et si com il est ci ansigant. Nos, Guillaumes, abbés de Moloimes et toz li covanz de ce meimes leu, faisons savoir à toz ces qui verront ces présantes lestres, que nos, por lou consoil de bones genz, avons fait vers noz homes et vers noz fames de Moloimes tel acordemant.  1. C’est à savoir que nos leur avons quicté la main morte an tel menière que se hons ou fammes de Moloimes muert sanz hoir de son propre cors, l’eschoite venra au plus pruichien hoir, qui sera hons ou fammes de l’église Moloimes quelque part que il soit.  2. Et se il avenoit que aucuns hons ou famme venist en la ville de Moloimes par mariaige qui venist de autre seignorie que de l’église de Moloimes, et il moroit sanz hoir de son propre cors, li muebles et li héritaiges qu’il i auroit pour sa partie eschoiroit au plus pruichien hoir qu’il auroit an tote la terre de l’eglise de Moloimes, qui seroit hons ou fame de l’église de Moloimes, an quelque leu qu’il fust, soit clerz soit lais. Ne nos ne nule qui fust fors de la terre de l’église de Moloimes ne porroit riens réclamer ne avoir as eschoites à ces qui morrunt. Tot soit ce qu’il taigne au mort ausi près ou plus près, et se il avenoit chose que li mort ou la morte n’aust hoir an tote la terre de l’église de Moloimes, li plus pruichiens an portera l’eschoite an quelque leu que il soit; et se li mort ou la morte tenoit héritaige fors de la seignorie de l’église de Moloimes au jor qu’il morroit, il escherroit à son plus pruichien hoir quelque part qu’il fust, mais il ne porroit rien réclamer ne avoir ou mueble tant comme l’an porroit trover hoir an tote la terre de l’église de Moloimes, je soit ce qui li traigsit de plus loin.  3. Li home et les fames paierunt tel abonemant chacun an au landemain dou concile de Moloimes, c’est à savoir que cil qui aura vaillant X livres ou plus paiera VI solz; cil qui aura vaillant C sols, paiera IV sols, li plus poure paiera II sols; et nos ne lor porrons plus riens demander pour raison d’abonemant.  4. Cil qui achetera héritaige an la justise de Moloimes, soit fors de la ville soit anz, il paiera dou sost I denier. Cil qui eschangera héritaige à héritaige ne paiera riens et se il i a sotes il paiera dou sost I denier et se nos volons nos aurons lou serement des eschangeors qu’il ne font pas l’eschange pour nous nos boisier de noz vantes.  5. Il paierunt pour raison de ruis XXX livres de tornois an toz les cas qu’il doivent ou il ont acotumé à paier ruis. C’est à savoir, se l’abbés vait à Rome, se les officines en nostre maison ardoient, ou se li covant estoit aggraverez de famine ou se l’abbés achate terre, et c’est à savoir que l’abbés ne porra demander ruis aus homes ne aus fames de Moloimes pour raison d’achat, se il n’achate la vaillance de IIc livres en héritaige; mais quant l’abbés mettra IIc livres an héritaiges pour raison d’achat ou ansamble ou par parties an un an, il paierunt l’abbé XXX livres por raison de ruis.  6. Li home et les fames de Moloimes paierunt chacun an XX livres de tornois au sergent lou roi qui sera à Moloimes, et se il avenoit chose que aucuns des homes ou des fames de Moloimes ou lor chate fusient pris ou retenu an quelque leu que ce fust, l’abbés ou ses commandemens est tenu au requerre et se il ne les poeit avoir, il doit maintenant anvoier lou sergent lou roi pour lou requerre et fere à avoir, et se il sunt pris por nos, nos les devons porchacier an nostre et garder de domaige.  7. Li homes et les fames de Moloimes paierunt de lor vins et de lor menuz dimes lou douzoime pour raison de dimes.  8. Si aucun vant blef, il paiera lou minaige totes foiz qu’il sera livrez.  9. L’abbé metra son ban quant il vodra, por vandre ses propres vins por III termines an l’an, chacuns termines durra III semeignes. Li obédiencier fors lou chamberier ne porront vandre lor vin à broiche por lou ban, ne l’abbé ne porra vandre son ban et nus ne porra vandre ne acheter vin, tant comme cil termine durrunt, à broiche; si aucuns de fors achate vin an gros, tant de muis com il achetera, autant de setiers il achetera dou vin bannal l’abbé; si aucuns vant vin à broiche, tant com li bans l’abbé durra, et il puet estre prové por lou sergent juré et por une autre bone personne, il le doit amander et cil qui achetera perdra lou pot et le vin. 10. Quant il i a abbé novel, li home de Moloimes doivent jurer la forest à la requeste l’abbé; et se aucuns a mitier de morrun de la forest, l’an lan doit doner por lou chamberier et pour IIII prodomes jurez, et se li chamberier en a mestier il en pranra pour IIII prodomes. Li chamberiers ne puet doner de la forest sanz les IIII prodomes, ne li IIII prodomes n’an puent doner sanz lou chamberier, et il ne puent doner plus de VI jarrons à une foiz. 11. Les amendes seront tex: plaine amande XII deniers. Cox sans cuir percier V solz; sans de cuir percié XX sols; mesatandue, et resquousse, et despiz de seignor VII sols; et se nostre home de Moloimes qui sunt abonés forment bataille champel pardevant nos, s’il font paiz, chascuns doit V sols d’amande. Li vaincu est en nostre volanté, et se aucuns trait son cotel sus autre, il paiera XX sols d’amande, se il an fiert, il paiera XX livres ou le poin, senet sus son cors deffendant. Se aucuns appelle un autre larron ou murtrier ou traitre et la fame putain ou larronausse, il paiera XII deniers et l’escondit. Se une bergerie est prise au forfait elle doit V sols et le domaige randre; la grosse beste V deniers; bandons et garde faicte V sols et le domaige randre. Se aucuns est prist au domaige de jorz, il paiera V sols et le domaige randant; se il est prist de nuit, LX sols. La prise de la forest jurée XII deniers et dou haie LX sols. 12. Li sergent jurez ne puet arester nul qui vaigne dou bois ou chemin original s’il ne li voit départir dou bois. 13. L’an ne metra pas home an crot senet por feit un il doive perdre cors ou mambre, se il puet ostaigier. 14. Se aucuns vant son estelaige, nos laurons por lou fuer se hoirs ne si met. 15. Nos devons maintenir la hale. 16. Se aucuns divers cas avient qui ne soit ci esclairciz, le chamberiers le juigera par lou consoil des prodomes de la ville aus hus et aus cotumes dou païs. 17. Se aucuns descharge ses gerbes au meissons sanz terragier, il paiera de jorz V sols, de nuiz et à portes closes de jorz LX sols. 18. Nos ne pouns noz homes ne noz fames de Moloimes traire por plait pardevant nos, fors dou ban de Moloimes. 19. Ne nos ne pouns traire noz homes fors de Moloimes, se net por nostre besoin ou por lou besoin de la ville, et ne girront que une nuit fors se nos les antrenins. 20. Quant li chamberiers metra les sergenz, il lor fera feire lou serement pardevant les prodomes. 21. Et ces choses qui sont ci sus escrites paierunt nostre home et noz fames de Moloimes, sauf noz forz ou l’an cuira XX pains pour un, et sans nos molins, noz corvées et noz autres rantes que il nos paierunt si comme il ont acotumé à paier. 22. Et quand il i aura abbé novel li home le doivent fere fealté. 23. Et cil dit abbés et covanz se sont somis à notre juridiciun, an tel menière que nos et nostre successor avesque de Laingres les puissien escomunier se il de ses covenances et de ce devant dit acordemant resailloit ne aloient an contre; et an tesmoignaige de ces choses devant dites, nos avons saellées de nostre seal ces présentes lettres, à la requeste des deux parties, et ce fut fait an l’an de grâce mil IIc et LX ou mois de septembre.